S-1218/2011

Mál þetta, sem dómtekið var 22. nóvember sl., er höfðað með ákæru lögreglustjórans á Suðurnesjum, útgefinni 25. október 2011, á hendur H-kk-þgf S-kk-þgf, kt. 000000-0000, Klappakór 1d, Kópavogi „fyrir eftirtalin fíkniefna- og umferðarlagabrot:

I.

Fíkniefnalagabrot, með því að hafa:

1. Föstudagskvöldið 18. mars 2011, að Garðavegi 15 í Hafnarfirði, haft í vörslum sínum 0,68 g af kannabislaufum, 312,04 g af maríhúana, 0,99 g af hassi og 2,13 g af tóbaksblönduðu kannabisefni, sem lögreglumenn fundu við leit.

M. 007-2011-16717

Telst þetta varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985, sbr. lög nr. 68/2001, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

2. Föstudagskvöldið 11. mars 2011, að Garðavegi 15 í Hafnarfirði, haft í vörslum sínum 1,95 g af maríhúana, 0,99 g af hassi og 2,13 g af tóbaksblönduðu kannabisefni, sem lögreglumenn fundu við leit.

M. 007-2011-15295

Telst þetta varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985, sbr. lög nr. 68/2001, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

II.

Umferðarlagabrot, með því að hafa:

1. Föstudaginn 2. apríl 2010 ekið bifreiðinni OB-329 sviptur ökurétti um Illugagötu í Vestmannaeyjum, uns lögreglan stöðvaði aksturinn skömmu síðar á Strandvegi, rétt austan við Hlíðarveg.

M. 032-2010-1285

Telst þetta varða við 1. mgr. 48. gr., sbr. 1. mgr. 100. gr. umferðarlaga nr. 50/ 1987, með áorðnum breytingum.

Þess er krafist að ákærði verði dæmdur til refsingar og til greiðslu alls sakarkostnaðar. Þá er krafist upptöku á 0,68 g af kannabislaufum, 313,99 g af maríhúana, 0,99 g af hassi og 2,13 g af tóbaksblönduðu kannabisefni, sem hald var lagt á í málunum, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Um málavaxtalýsingu er skírskotað til ákæru.

Ákærði játaði brot sín skýlaust fyrir dóminum eins og þeim er lýst í ákæru. Þykir með játningu ákærða sem á sér stoð í gögnum málsins sannað að ákærði hafi gerst sekur um þá háttsemi sem ákært er fyrir og eru brot ákærða rétt heimfærð til refsiákvæða í ákærunni.

Samkvæmt sakavottorði á ákærði nær samfelldan sakarferil frá árinu 2003. Hinn 9. maí 2003 var ákærði dæmdur til greiðslu sektar fyrir áfengis- og fíkniefnalagabrot. Á árinu 2006 gekkst ákærði fjórum sinnum undir lögreglustjórasátt, sektargreiðslu, vegna fíkniefnalagabrots, þar af einu sinni einnig vegna vopnalagabrots. Hinn 14. mars 2007 gekkst ákærði undir viðurlagaákvörðun, 150.000 króna sekt og sviptingu ökuréttar í 8 mánuði, vegna nytjastuldar, ölvunaraksturs og annarra minni umferðarlagabrota. Hinn 1. október sama ár gekkst ákærði aftur undir viðurlagaákvörðun, 240.000 króna sekt og sviptingu ökuréttar í tvö ár frá 14. nóvember 2007, fyrir ölvunarakstur og akstur sviptur ökurétti. Hinn 21. febrúar 2008 var ákærði dæmdur til greiðslu 310.000 króna sektar og sviptingar ökuréttar í eitt ár frá 14. nóvember 2009 fyrir ölvunarakstur, akstur sviptur ökurétti og fíkniefnalagabrot. Um var að ræða hegningarauka við viðurlagaákvörðunina frá 1. október 2007. Hinn 14. janúar 2009 var ákærði dæmdur til greiðslu sektar vegna líkamsárásar og loks gekkst ákærði hinn 14. apríl 2010 undir viðurlagaákvörðun, sektargreiðslu, fyrir brot gegn valdstjórninni.

Brot samkvæmt 1. lið II. kafla ákæru er framið áður en ákærði gekkst undir viðurlagaákvörðun frá 14. apríl 2010. Ber því að dæma ákærða hegningarauka að því er þann ákærulið varðar, sbr. 78. gr. almennra hegningarlaga nr. 19/1940. Með því broti hefur ákærði ítrekað brot gegn 1. mgr. 48. gr. umferðarlaga, þ.e. sviptingarakstur. Refsing ákærða er ákvörðuð með hliðsjón af ákvæðum 77. gr. sömu laga. Við ákvörðun refsingar er litið til þess að ákærði hefur játað brot sitt greiðlega.

Í ljósi alls framanritaðs þykir refsing ákærða hæfilega ákveðin fangelsi í 60 daga. Með hliðsjón af því að ákærði hefur ekki áður sætt fangelsisrefsingu þykir rétt að fresta fullnustu refsingarinnar og skal hún falla niður að liðnum tveimur árum frá uppkvaðningu dómsins haldi ákærði almennt skilorð 57. gr. almennra hegningarlaga nr. 19/1940.

Ákærði sæti upptöku á 0,68 g af kannabislaufum, 313,99 g af maríhúana, 0,99 g af hassi og 2,13 g af tóbaksblönduðu kannabisefni.

Loks er ákærða gert að greiða þóknun skipaðs verjanda síns, G-kk-ef B. Ó-kk-ef hrl., sem þykir hæfilega ákveðin að fjárhæð 75.300 krónur að meðtöldum virðisaukaskatti. Annar sakarkostnaður hlaust ekki af meðferð málsins.

R-kvk-nf B-kvk-nf héraðsdómari kveður upp dóminn.

Dómsorð:

Ákærði, H-kk-nf S-kk-nf, sæti fangelsi í 60 daga, en fullnustu refsingarinnar er frestað og skal hún falla niður að liðnum tveimur árum frá uppkvaðningu dómsins haldi ákærði almennt skilorð 57. gr. almennra hegningarlaga nr. 19/1940

Upptæk eru 0,68 g af kannabislaufum, 313,99 g af maríhúana, 0,99 g af hassi og 2,13 g af tóbaksblönduðu kannabisefni.

Ákærði greiði þóknun skipaðs verjanda síns, G-kk-ef B. Ó-kk-ef hrl., 75.300 krónur.

R-kvk-nf B-kvk-nf